b"\n_START_ARTICLE_\nAgust\xc3\xadn Ga\xc3\xadnza Vicandi\n_START_SECTION_\nTraject\xc3\xb2ria\n_START_PARAGRAPH_\nVa jugar des de jove en les categories inferiors de l'Athletic Club fins a 1940, any en qu\xc3\xa8 va passar a formar part de la primera plantilla._NEWLINE_Va debutar amb el primer equip de l'Athletic Club en la primera divisi\xc3\xb3 espanyola el 13 d'octubre de 1940 al partit H\xc3\xa8rcules CF 1 - Athletic Club 0._NEWLINE_Va ser el capit\xc3\xa0 de l'Athletic Club durant diversos anys i en les seves temporades al club va aconseguir 2 lligues i 7 copes, essent el jugador espanyol que m\xc3\xa9s vegades ha guanyat aquest trofeu i que m\xc3\xa9s finals ha disputat (9). A m\xc3\xa9s, va aconseguir marcar 8 gols en un partit de copa, convertint-se en el futbolista que m\xc3\xa9s gols ha marcat en un partit en aquesta competici\xc3\xb3. Tamb\xc3\xa9 va guanyar 1 copa Eva Duarte el 1950. La seva cama esquerra era prodigiosa, com ho va demostrar al camp d'Atotxa de Sant Sebasti\xc3\xa0, en un partit contra la Reial Societat, en qu\xc3\xa8 des de la l\xc3\xadnia de c\xc3\xb3rner va batre Ignacio Eizaguirre, que es trobava enganxat al pal dret de la seva porteria. Cal destacar tamb\xc3\xa9 els 8 gols que va marcar en un partit de copa al Celta de Vigo, que va finalitzar amb el resultat de 12-1 a favor dels bascos._NEWLINE_Va ser un dels cinc integrants de la \xc2\xabsegona davantera hist\xc3\xb2rica\xc2\xbb de l'Athletic Club, juntament amb Zarra, Panizo, Iriondo i Venancio._NEWLINE_El 1957 va rebre la medalla d'or al M\xc3\xa8rit Esportiu._NEWLINE_Es va retirar dels terrenys de joc en finalitzar la temporada 1958-1959._NEWLINE_Ha estat un dels jugadors de l'Athletic Club que m\xc3\xa9s partits ha disputat a primera divisi\xc3\xb3, 381. Va marcar un total de 120 gols._NEWLINE_Despr\xc3\xa9s de retirar-se dels terrenys de joc va tornar al m\xc3\xb3n del futbol com a entrenador. Va entrenar a l'Athletic Club des de 1965 fins a 1969, aconseguint una copa del General\xc3\xadsimo i dos subcampionats de lliga.\n_START_SECTION_\nSelecci\xc3\xb3 estatal\n_START_PARAGRAPH_\nVa ser internacional amb la selecci\xc3\xb3 de futbol d'Espanya en 33 ocasions. El seu debut com a jugador de la selecci\xc3\xb3 espanyola va ser l'11 de mar\xc3\xa7 de 1945 al partit Portugal 2 - Espanya 2._NEWLINE_Ga\xc3\xadnza va jugar la Copa del M\xc3\xb3n de futbol de 1950, sent capit\xc3\xa0 de l'equip, que va acabar en quarta posici\xc3\xb3._NEWLINE_Va marcar un total de 10 gols amb Espanya."